b"\n_START_ARTICLE_\nMohammad Tahir ul-Qadri\n_START_SECTION_\nFatwa mot terrorisme og selvmordsbombing\n_START_PARAGRAPH_\nMohammed Tahir ul-Qadri offentliggjorde 2. mars 2010 en over 600 sider lang, islamsk domsavsigelse som ford\xc3\xb8mmer terrorisme og selvmordsbombing. Uttalelsene om \xc3\xa5 forby vold i religionens navn skapte hissig debatt i muslimske milj\xc3\xb8er verden over, og f\xc3\xb8rte til drapstrusler fra b\xc3\xa5de al-Qaida og Taliban i Pakistan. Erkl\xc3\xa6ringen hans ble godt tatt imot av det amerikanske utenriksdepartementet og fikk st\xc3\xb8tte som et godt bidrag mot terrorisme.\n_START_SECTION_\nSyn p\xc3\xa5 blasfemi\n_START_PARAGRAPH_\nI november 1985 fremla Tahir Ul-Qadri sine argumenter for Pakistans shariadomstol for \xc3\xa5 fastsl\xc3\xa5 straffen som b\xc3\xb8r p\xc3\xa5legges en person som finnes skyldig i forakt for islams profet Muhammeds endegyldighet. P\xc3\xa5 grunnlag av koranen og sunna, p\xc3\xa5viste han at en person som finnes skyldig i forakt for Muhammeds endegyldighet fortjener d\xc3\xb8dsstraff, og at straffen utf\xc3\xb8res som hudud. If\xc3\xb8lge Ul-Qadri er forakt for profeten Muhammeds endegyldighet en forbrytelse som ikke kan tolereres, enten den beg\xc3\xa5s direkte, indirekte, med overlegg eller utilsiktet, og at selv ikke anger kan forsk\xc3\xa5ne den d\xc3\xb8mte fra d\xc3\xb8dsstraffen.\n_START_SECTION_\nSyn p\xc3\xa5 kristendom\n_START_PARAGRAPH_\nIf\xc3\xb8lge Tahir ul-Qadri har kristne forfalsket beretningene om Jesus. Ul-Qadri hevder Det nye testamentet som historisk produkt vrimler av feil og at det sanne bildet av Jesus f\xc3\xb8rst kom med koranen 600 \xc3\xa5r senere. En av de groveste tilsnikelsene hevder Ul-Qadri er at kirken har utelatt Barnabas' Evangelium, der Jesus direkte forutsier at en st\xc3\xb8rre profet enn ham skal komme i form av Muhammed. Ul-Qadri hevder at kristendommen mangler et h\xc3\xa5ndfast regelverk for folks adferd, har oppgitt \xc3\xa5 holde styr p\xc3\xa5 det politiske samfunn og ikke forst\xc3\xa5r \xc3\xa5 innskjerpe religi\xc3\xb8s plikt via et lands lover.\n_START_SECTION_\nSyn p\xc3\xa5 lovverk\n_START_PARAGRAPH_\nTahir ul-Qadri har i taler fastsl\xc3\xa5tt at en grunnlov er en menneskeskapt lov som p\xc3\xa5 ingen m\xc3\xa5te kan settes over Allahs lov, og n\xc3\xa5r det er uoverensstemmelse mellom de to rettssystemer b\xc3\xb8r det v\xc3\xa6re loven fra koranen og sunna som er gjeldende.\n_START_SECTION_\nMinhaj-ul-Quran\n_START_PARAGRAPH_\nPersoner med erfaring fra innsiden av Minhaj-ul-Quran har fortalt om en organisasjon med en eneveldig leder, i form av Tahir ul-Qadri, som lever en luksuri\xc3\xb8s tilv\xc3\xa6relse i hovedkvarteret i bydelen Model Town i Lahore. I 2003 meldte vel 130 dansk-pakistanere seg ut av Minhaj-ul-Quran i protest mot det de beskrev som en lukket og udemokratisk organisasjon drevet som et \xc2\xabone-man-show\xc2\xbb av Tahir ul-Qadri. If\xc3\xb8lge personer som har jobbet med ham, har han pleid \xc3\xa5 fortelle at profeten Muhammed snakker med ham n\xc3\xa5r han dr\xc3\xb8mmer. Profeten skal blant annet ha lovet ul-Qadri 60 plasser i det pakistanske parlamentet f\xc3\xb8r valget i 2002.\n_START_SECTION_\nPengeinnsamlinger\n_START_PARAGRAPH_\n\xc3\x85rlig innsamling har blitt ansl\xc3\xa5tt til opp mot 100 millioner kroner. Store pengesummer skal ha blitt fraktet til hovedkvarteret rent fysisk av medlemmene selv. Bevegelsens filialer i Norge og Danmark har opplevd interne stridigheter som f\xc3\xb8lge av misn\xc3\xb8ye med mangel p\xc3\xa5 \xc3\xb8konomisk gjennomsiktighet fra sentralt hold. Avhoppere har beskrevet et lukket og ugjennomsiktig system der alle finansposisjoner bekles av Tahir ul-Qadris n\xc3\xa6re familie. Medlemmer som har etterspurt innsyn i regnskap, tall og fakta har blitt m\xc3\xb8tt med en kald skulder. De enorme pengesummene medlemmene har samlet inn, har ikke medlemmene f\xc3\xa5tt vite hva er brukt p\xc3\xa5._NEWLINE_Da Ul-Qadri i 2002 satte i gang en kampanje verden over for \xc3\xa5 skaffe midler til sitt politiske parti, resulterte det i at flere titalls millioner kroner ble samlet inn og overlevert sekretariatet i Lahore. I Danmark hadde Ul-Qadri fortalt at han hadde en avtale med Pakistans dav\xc3\xa6rende president Pervez Musharraf om at de i fellesskap skulle danne neste regjering. If\xc3\xb8lge Pakistan Post samlet bevegelsen inn 2,3 millioner kroner p\xc3\xa5 et d\xc3\xb8gn i Danmark alene. I Norge ble det samlet inn 2,2 millioner kroner, og i tillegg syv kilo gull. Mange medlemmer tok opp l\xc3\xa5n for \xc3\xa5 gi gaver. Ul-Qadri oppn\xc3\xa5dde aldri 60 plasser i det pakistanske parlamentet slik han hadde lovet. Partiet hans fikk bare \xc3\xa9n plass i nasjonalforsamlingen, som Ul-Qadri tok selv. Til Dagens N\xc3\xa6ringsliv benektet Tahir ul-Qadri at han har mottatt penger fra innsamlinger. Minhaj-ul-Quran i Oslo hevdet imidlertid at folk gir penger. Medlemmer selger bil, hus og tomter, og gir penger hele tiden. S\xc3\xa6rlig p\xc3\xa5 slutten av ramadan hevdes det at folk er gavmilde. Da kan innsamlingen n\xc3\xa5 600 000 - 700 000 kroner bare p\xc3\xa5 en kveld. Gavene g\xc3\xa5r ikke gjennom menighetene. Fordi folk gir penger direkte til bevegelsen i Pakistan har ikke menighetene selv oversikt.\n_START_SECTION_\nKontroverser\n_START_PARAGRAPH_\nDet skapte medieoppmerksomhet i september 2012 da Danmarks dav\xc3\xa6rende sosial- og integreringsminister, Karen H\xc3\xa6kkerup, trakk seg fra en konferanse i regi av Ny-Dansk Ungdomsr\xc3\xa5d om forebygging av radikalisering blant unge, da hun ble kjent med at Ul-Qadri ogs\xc3\xa5 var invitert til \xc3\xa5 tale. H\xc3\xa6kkerups begrunnelse var at hun ikke ser noen grunn til \xc3\xa5 debattere eller dele talerstol med noen som st\xc3\xa5r henne s\xc3\xa5 fjernt som Ul-Qadri. Invitasjonen av Ul-Qadri viste seg skjebnesvanger for Ny-Dansk Ungdomsr\xc3\xa5d. Som konsekvens presset Dansk Folkeparti p\xc3\xa5 tilstrekkelig for \xc3\xa5 f\xc3\xa5 fjernet \xc3\xb8konomisk millionst\xc3\xb8tte til r\xc3\xa5det. Uten st\xc3\xb8ttemidlene ble r\xc3\xa5det n\xc3\xb8dt til \xc3\xa5 legge ned virksomheten. Ny-Dansk Ungdomsr\xc3\xa5d ble stiftet i 2010 p\xc3\xa5 initiativ av Dansk Ungdoms F\xc3\xa6llesr\xc3\xa5d og Integrationsministeriet med det form\xc3\xa5l \xc3\xa5 engasjere unge med utenlandsk bakgrunn i dansk demokrati. Konferansen ble holdt i anledning av \xc3\xa5rsdagen for terrorangrepet i USA 11. september 2001.\n_START_SECTION_\nTaler med to tunger\n_START_PARAGRAPH_\nSeptember 2012 stilte Ul-Qadri opp til et intervju hos den danske fjernsynskanalen TV 2. I klare ordelag sa han at blasfemiloven ikke er anvendbar mot ikke-muslimer. Han benektet ogs\xc3\xa5 \xc3\xa5 ha hatt noen befatning med utformingen av Pakistans blasfemilov. Han tok ogs\xc3\xa5 avstand fra d\xc3\xb8dsstraff, og snakket pent om toleranse, dialog, forst\xc3\xa5else, demokrati og ytringsfrihet. I en propagandavideo som dukket opp like i etterkant, p\xc3\xa5st\xc3\xa5r Ul-Qadri derimot at han var eneansvarlig for innf\xc3\xb8ringen av Pakistans blasfemilov. Han hevder i videoen at han kjemper en \xc3\xa9nmannskrig mot enhver mulighet for \xc3\xa5 beg\xc3\xa5 blasfemi, og klargj\xc3\xb8r med truende stemme at straffen for alle som hever sin stemme mot profeten, det v\xc3\xa6re seg en muslim, j\xc3\xb8de, kristen, troende, ikke-troende, mann eller kvinne, vil bli avlivet som en hund.\n_START_SECTION_\nKonfrontert av Sylvi Listhaug\n_START_PARAGRAPH_\nTahir ul-Qadri fikk medieoppmerksomhet i Norge da han i august 2017 var invitert som hovedtaler under en sommerleir mot ekstremisme i Sarpsborg arrangert av Minhaj Ungdom. F\xc3\xb8r han selv skulle tale ble han konfrontert av innvandrings- og integreringsminister Sylvi Listhaug fra FrP, som var invitert som innleder for anledningen. Listhaug uttalte til de fremm\xc3\xb8tte at det finnes ulv i f\xc3\xa5rekl\xc3\xa6r som forfekter ett syn offisielt og et helt annet syn n\xc3\xa5r de taler for sine egne forsamlinger, og at dette heldigvis har blitt bragt til overflaten ved en rekke anledninger. Videre hevdet hun at hovedtaleren ved denne konferansen if\xc3\xb8lge flere velrespekterte aviser kjemper for ett sett med verdier i Vesten og et helt annet hjemme. Hun fulgte s\xc3\xa5 opp med \xc3\xa5 sp\xc3\xb8rre om det er sant at hovedtaleren er for steining som en form for straff, om han krever d\xc3\xb8dsstraff for blasfemi, og om han mener islamsk lov skal settes over vestlig lov. Ul-Qadri besvarte aldri Listhaugs sp\xc3\xb8rsm\xc3\xa5l, men snakket derimot om at terrorisme og ekstremisme ikke er forenelig med islam."